KIRJALLINEN KYSYMYS E-3155/02 esittäjä(t): Avril Doyle (PPE-DE) komissiolle. Eläkeoikeudet.



Virallinen lehti nro 161 E , 10/07/2003 s. 0071 - 0072



KIRJALLINEN KYSYMYS E-3155/02 esittäjä(t): Avril Doyle (PPE-DE) komissiolle (5. marraskuuta 2002) Aihe: Eläkeoikeudet Onko hyväksyttävää, että kansakoulunopettaja, joka palvelee 40 vuotta keskeytyksettä kahdessa Euroopan unionin jäsenvaltiossa, nimittäin Yhdistyneessä kuningaskunnassa ja Irlannissa, kärsii toisiin samassa tilanteessa oleviin työntekijöihin verrattuna syrjinnästä, koska hän ei saa täyttä eläkettä ja palveluksen päättymisestä maksettavaa palkkiota, johon hänellä neljänkymmenen vuoden yhtäjaksoisen palveluksen perusteella pitäisi olla oikeus? Anna Diamantopouloun komission puolesta antama vastaus (22. marraskuuta 2002) Kysymyksessä tuodaan esiin kaksi erillistä seikkaa: 1. Oikeus eläkkeeseen - Saaduista tiedoista ei käy selvästi ilmi, onko kyseisellä henkilöllä ongelmia kansaneläkkeensä vai työeläkkeensä kanssa. Edellisessä tapauksessa neuvoston asetuksella (ETY) N:o 1408/71(1) pyritään varmistamaan, että muuttavat henkilöt eivät menetä sosiaaliturvaoikeuksiaan. Saavutettuaan eläkeiän henkilö saa vanhuuseläkettä jokaisessa jäsenvaltiossa, jossa hän on maksanut sosiaaliturvamaksuja vähintään 12 kuukauden ajan. - Neuvoston direktiivi 98/49/EY(2) tarjoaa jonkinlaista suojaa työeläkkeiden osalta. Siinä ei kuitenkaan säädetä vähimmäisajoista, eikä työeläkejärjestelmä velvoita jäseniä, jotka siirtyvät toiseen jäsenvaltioon, jatkamaan eläkemaksujen maksamista. Tarkempien neuvojen antamiseksi tarvitaan lisätietoja. 2. Oikeus palveluksen päättymisestä maksettavaan palkkioon - Komissio katsoo, että jäsenvaltion hallinnon on otettava työsuhde-etujen (esim. palkka, virkaikä) määrittelyssä huomioon siirtotyöläisen aikaisempi vastaavan luonteinen työkokemus toisessa jäsenvaltiossa samaan tapaan kuin otettaisiin huomioon jäsenvaltion omassa järjestelmässä hankittu kokemus (Euroopan yhteisön perustamissopimuksen 39 artikla ja neuvoston asetuksen (ETY) N:o 1612/68 7 artikla(3)). - Komission mielestä oikeutta palveluksen päättymisestä maksettavaan palkkioon voitaisiin pitää sellaisenaan ammatillisena etuna. Asian perinpohjaiseksi arvioimiseksi tarvitaan kuitenkin perusteellisempia tietoja. - Kirjallisessa kysymyksessä annettujen tietojen perusteella ei ole selvää, kummassa kahdesta mainitusta jäsenvaltiosta kyseinen henkilö on kohdannut kuvattuja ongelmia. Komissio ehdottaakin, että arvoisa parlamentin jäsen tai kyseinen henkilö antaa lisätietoja suoraan työllisyyden ja sosiaaliasioiden pääosastolle. Näiden tietojen perusteella komissio arvioi, tutkitaanko asiaa lisää. (1) Neuvoston asetus (ETY) N:o 1408/71, annettu 14 päivänä kesäkuuta 1971, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä, EYVL L 149, 5.7.1971. (2) Neuvoston direktiivi 98/49/EY, annettu 29 päivänä kesäkuuta 1998, yhteisön alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta, EYVL L 209, 25.7.1998. (3) Neuvoston asetus (ETY) N:o 1612/68, annettu 15 päivänä lokakuuta 1968, työntekijöiden vapaasta liikkuvuudesta yhteisön alueella, EYVL L 257, 19.10.1968.